钦定古今图书集成/明伦汇编/宫闱典/第109卷 > 庾翼
## 钦定古今图书集成/明伦汇编/宫闱典/第109卷 > 庾翼

按《晋书庾亮传》：“翼字稚恭，风仪秀伟，少有经纶大略。
京兆杜乂、陈郡殷浩，并才名冠世，而翼弗之重也，每
语人曰：‘此辈宜束之高阁，俟天下太平，然后议其任
耳。见桓温总角之中，便期之以远略，因言于成帝曰：
‘桓温有英雄之才，愿陛下勿以常人遇之，常婿畜之。
宜委以方邵之任，必有弘济艰难之勋’。苏峻作逆，翼
时年二十二，兄亮使白衣领数百人备石头。亮败，与
翼俱奔。事平，始辟太尉陶侃府，转参军，累迁从事中
郎。在公府，雍容讽议。顷之，除振威将军、鄱阳太守，转
建威将军、西阳太守，抚和百姓，甚得欢心。迁南蛮校
尉，领南郡太守，加辅国将军、假节。及邾城失守，石城
被围，翼屡设奇兵，潜致粮杖，石城得全，翼之勋也’。”赐
爵都亭侯。及亮卒，授都督江荆司雍梁益六州诸军
事、安西将军、荆州刺史、假节，代亮镇武昌。翼以帝舅
年少，超居大任，遐迩属目，虑其不称。翼每竭志能，劳
谦匪懈，戎政严明，经略深远，数年之中，公私充实，人
情翕然，称其才干。由是自河以南，皆怀归附。石季龙
汝南太守戴开率数千人诣翼降。又遣使东至辽东，
西到凉州，要结二方，欲同大举。慕容皝、张骏并报使
请期。翼雅有大志，欲以灭边平蜀为己任，言论慷慨，
形于辞色。将兵都尉钱颀陈事合旨，翼拔为五品将
军，赐糓二百斛。时东土多赋役，百姓乃从海道入广
州，刺史邓岳大开鼓铸，诸边因此知造兵器。翼表陈：
“东境，国家所资，侵扰不已，逃逸渐多，边人常伺隙，若知造铸之利，将不可禁。”时殷浩征命无所就，而翼请
为司马及军司，并不肯赴。翼遗浩书，因致其意。先是，
浩父羡为长沙，在郡贪残，兄冰与翼书属之。翼报曰：
“殷君始往，虽多骄豪，实有风力之益。亦似由有佳儿、
弟故小令，物情难之。自顷以来，奉公更退”，私累日滋，
亦不稍以此寥萧之也。既雅敬洪远，又与浩亲善，其
父兄得失，岂以小小计之？大较江东政，以伛儛豪彊，
以为民蠹，时有行法，辄施之寒劣。如往年偷石头仓
米一百万斛，皆是豪将辈，而直打杀仓督监以塞责。
山遐作馀姚，半年而为官出二千户。政虽不伦，公彊
官长也，而群共驱之不得安席。纪睦、徐宁奉王使纠
罪人，船头到渚，桓逸还复，而二使免官。虽皆前宰之
惛谬，江东事去，实此之由也。兄弟不幸，横陷此中，自
不能拔脚于风尘之外，当共明目而治之。荆州所统
一二十郡，惟长沙最恶，恶而不黜，与杀督监者复何
异耶？翼有风力格裁，发言立论皆如此。康帝即位，翼
欲率众北伐，上疏曰：“贼季龙年已六十，奢淫理尽，丑
类怨叛。又欲决死辽东。皝虽骁果，未必能固。若北无
掣手之卤，则江南将不异辽左矣。臣所以辄发良人，
不顾忿咎。然东西形援，未必齐举。且欲北进，移镇安
陆，入沔五百，涢水通流。”辄率南郡太守王愆期、江夏
相谢尚、寻阳太守袁真、西阳太守曹据等精锐“三万，
风驰上道，并勒平北将军桓宣，扑取黄季，欲并丹水，
摇荡秦、雍。御以长辔，用逸待劳，比及数年，兴复可冀。
臣既临许洛，窃谓桓温可渡戍广陵，何充可移据淮、
泗、赭圻路永进屯合肥。伏愿表御之日，便决圣听，不
可广询同异，以乖事会。兵闻拙速，不闻工之久也。”于
是并发所统六州奴及车牛驴马，百姓嗟怨。时欲向
襄阳，虑朝廷不许，故以安陆为辞。帝及朝士皆遣使
譬止。车骑参军孙绰亦致书谏，翼不从，遂违诏辄行。
至夏口，复上表曰：“臣近以寇贼有弊亡之势，暂率所
统，致讨山北，并分见众，略复江夏数城。臣等以九月
十九日发武昌，以二十四日达夏口，辄简卒搜乘，停
当上道，而所调借牛马，来处皆远，百姓所稸，谷草不
充，并多羸瘠，难以涉路。加以向冬，野草渐枯，往反二
千，或容踬顿，辄便随事筹量，权停此举。又山南诸城，
每至秋冬，水多燥涸，运漕用功，实为艰阻。”计襄阳，荆
楚之旧，西接益、梁，与关陇咫尺，北去洛河，不盈千里，
土沃田良，方城险峻，水路流通，转运无滞，进可以扫
荡秦赵，退可以保据上流。臣虽不武，意略浅短，荷国
重恩，志存立效，是以受任四年，惟以习戎为务，实欲
上凭圣朝威灵高略，下藉士民义慨之诚，因寇衰弊，
渐临逼之。而八年春上表请据乐乡，广农稸谷，以伺
二寇之衅，而值天高听邈，未垂察照，朝议纷纭，遂令
微诚不畅。自尔以来，上参天人之征，“下采降俘之言。
寇贼衰灭，其日不远。臣虽未获长驱中原，馘绝凶丑，
亦不可以不进据要害，思攻取之宜。是以辄量宜入
沔，徙镇襄阳。其谢尚、王愆期等，悉令还据本戍。须到
所在，驰遣启闻。”翼时有众四万，诏加都督征讨军事。
师次襄阳，大会僚佐，陈旌甲，亲授弧矢，曰：“我之行也，
若此射矣。”遂三起三叠，徒众属目，其气十倍。初，翼迁
襄阳，举朝谓之不可，议者或谓避衰，惟兄冰意同，桓
温及谯王无忌赞成其计。至是冰求镇武昌，为翼继
援，朝议谓冰不宜出，冰乃止。又进翼征西将军，领南
蛮校尉。寇贼五六百骑出樊城，翼遣冠军将军曹据
追击于挠沟北，破之，死者近半，获马百匹。翼绥来荒
远，尽“招纳之，宜立客馆，置典宾参军。”桓宣卒，翼以长
子方之为义城太守，代领宣众；司马应诞为龙骧将
军、襄阳太守，参军司马勋为建威将军、梁州刺史，戍
西城。康帝崩，兄冰卒，以家国情事，留方之戍襄阳，还
镇夏口，悉取冰所领兵自配，以兄子统为寻阳太守。
诏使翼还督江州，又领豫州刺史。辞豫州后欲移镇
乐乡，诏不许。缮修军器，大佃积谷，欲图后举。遣益州
刺史周抚、西阳太守曹据伐蜀，破蜀将季桓于江阳。
翼如厕，见一物如方相，俄而疽发背，疾笃，表第二子
爰之行辅国将军、荆州刺史，司马朱焘为南蛮校尉，
以千人守巴陵。永和元年卒，时年四十一。追赠车骑
将军，谥曰肃。翼卒未几，部将干瓒、戴义等作乱，杀将
军曹据，翼长史江虨、司马朱焘、将军袁真等共诛之。
爰之有翼风，寻为桓温所废。温既废爰之，又以征卤
将军刘惔监沔中军事，领义成太守，代方之。而方之、
爰之并迁徙于豫章。